Document ID: /fineweb-2-swissfilter-quality_10-filterrobots/filtered/02668.jsonl.gz/39

Vasario 5 d., sekmadienį, gausus būrys Ciuricho lituanistinės mokyklėlės “Pagrandukas” vaikų ir jų tėvelių susirinko trankiai atšvęsti Užgavėnių. Oras pasitaike vėsus, bet tai nesutrukdė dalyviams susitikti šventės vietoje – Wildnis-Spielplatz Sihlwald.
Tik susirinkę, būrys vaikų puolė dailinti paskutinių, Agnės paruoštos Morės, įvaizdžio detalių ir tuo pačiu klausėsi tėvelių pasakojimų apie jų vaikystės Užgavėnes. Buvo labai smagu matyti, kad ir vaikai, ir tėvai atsakingai pažiurėjo į pasiruošimą šventei ir atėjo pasipuošę – aplink bėgiojo čigonaitės, raganos ir velniukai.
Šventei įsibegėjus, Lašininis metė iššūkį Kanapiniui – žiema niekaip nenorėjo pasitraukti. Į kovą buvo įtraukti visi – vyko virvės traukimo rungtynės, šokinėjimo su maišu lenktynės, kol finale Lašininis krito nuo lemtingų Kanapinio maišo smūgių. Galiausiai sudeginus Morę, žiema buvo oficialiai išvaryta.
O šventė tęsėsi toliau – skambėjo lietuviška muzika, kalbos ir juokas garsėjo, laužas smagiai šildė, o gausus vaišių stalas buvo nukrautas skaniausias blynais ir kitais gardumynais. Subjuręs oras galiausiai visus išgynė namo, bet smagiai praėjusi šventė paliko gerą ir šiltą nuotaiką!
Teksto autorė: Jurgita Schilder